Helmut Schmidt

Helmut Heinrich Waldemar Schmidt (* 23. decembra 1918 w Hamburgu, † 10. nowembra 2015Thomas Kröter: Alt-Bundeskanzler: Helmut Schmidt ist tot. ) jo był nimski socialdemokratiski politikaŕ a był nimski zwězkowy kanclaŕ. W běgu swójogo politiskego žywjenja jo statkował ako zapósłańc zwězkowego sejma (1953–1962, 1965–1987), nutśikowny senator w rodnem Hamburgu (1961–65), pśedsedaŕ frakcije SPD w zwězkowem sejmje (1966–69), zašćitowański ministaŕ (1969–72) a financny ministaŕ (1972–74). Pó wótstupje Willyja Brandta bu dnja 16. maja 1974 wót sejma za pětego zwězkowego kanclarja wólony. Wón jo wjedował koaliciju stronow SPD a FDP dalej až do lěta 1982, gaž jo wustupił FDP z koalicije. Jogo naslědnik jo był Helmut Kohl (CDU).

Nejwažnjejše temy w casu jogo kanclarstwa su byli mjaz drugim wólejowa kriza, reforma rentowego systema, teroristiske wobgrozenje ze strony RAF w tak pomjenjowanej „nimskej nazymje“, zawjedowanje zgromadnego europskego pjenjeznego systema (ECU) a wuběźowanje w bronjenju mjazy pódwjacorom a pódzajtšom. Schmidt jo pódpěrował jědrowu energiju kaž teke bronjenje z raketami na nimskem teritoriju. Z lěwicaŕskeje opozicije napśeśiwo Schmidtowej politice su nastali mjaz drugim Zelene ako stwórta strona nimskego politiskego spektruma.

Wót lěta 1983 jo był Schmidt sobuwudawaŕ tyźenika „Die Zeit“. Wón jo był cesny měsćanaŕ Hamburga, Bremerhavena, Barlinja, Bonna, Güstrowa a kraja Šleswig-Holštejnska kaž teke cesny doktor na 30 uniwersitach, mjaz drugim w Oxforźe a Cambridge. Uniwersita Zwězkoweje wobory w Hamburgu groni wót lěta 2003 Helmuta Schmidtowa uniwersita.

 Nožki 

 Wótkaz 

Kategorija:Muž
Kategorija:Nimski politikaŕ
Kategorija:Roź. 1918
Kategorija:Wótpósłańc zwězkowego sejma
Kategorija:Wum. 2015
Kategorija:Zwězkowy kanclaŕ Nimskeje